I Frederikshavn blev en hvid personbil af mærket Citröen C4 påkørt af en sort Audi A6 stationcar, hvorefter den hvide Citröen blev skubbet over mod fortovet i retning mod to fodgængere og efterfølgende i retning mod en modkørende bilist, der kom kørende i en ukendt personbil. Ulykken skete fredag den 21. april klokken 11:30 på Klitgade ud for nummer 5-7 mellem Stenstrupgade og Søndergade i Frederikshavn. Efter at have modtaget anmeldelsen om færdselsuheldet har Nordjyllands Politi indledt en efterlysning af de to fodgængere og bilisten. - Hører gerne fra folk i området Nordjyllands Politi beskriver fodgængerne således: A: Kvinde iført en lys jakke, gik på det nordøstlige fortov på Klitgade ud for nr. 5 -7. B: Denne person var større end den kvindelige fodgænger (person a). Den modkørende billist, samt køretøj, foreligger der ikke noget signalement af. Leder af sagscenteret i Frederikshavn, politikommissær Michael Karstenskov, udtaler: - Vi ser med stor alvor på sagen og har man set noget, skal man ikke tøve med at kontakte os. Vi hører også meget gerne fra folk i området omkring uheldsstedet, som måtte have overvågning, der filmede i tidsrummet omkring klokken 11:30, fredag den 21. april, siger leder af sagscenteret i Frederikshavn, politikommissær Michael Karstenskov. Nordjyllands Politi kan kontaktes på telefon 1-1-4.

Referat:
Politiet efterlyser to fodgængere og en bilist, der var vidner til et færdselsuheld i fredags.